钦定古今图书集成/理学汇编/字学典/第006卷 > 《宋郑樵通志四》 > 《论华梵下》
## 钦定古今图书集成/理学汇编/字学典/第006卷 > 《宋郑樵通志四》 > 《论华梵下》

梵人别音，在音不在字；华人别字，在字不在音。故梵
书甚简，只是数个屈曲耳。差别不多，亦不成文理，而
有无穷之音焉。华人苦不别音，如《切韵》之学，自汉以
前人皆不识，实自西域流入中土，所以《韵图》之类，释子多能言之，而儒者皆不识起例，以其源流出于彼
耳。华书制字极密，点画极多。梵书比之，实相辽邈，故
梵有无穷之音，而华有无穷之字。梵则音有妙义，而
字无文彩；华则字有变通，而音无锱铢。梵人长于音，
所得从闻入，故曰“此方真教体，清净在音闻。”我昔三
摩提，尽从闻中入，有目根功德少、耳根功德多之说。
华人长于文，所得从见入。故天下以识字人为贤智，
不识字人为愚庸。